กระทรวงการคลัง ย้ำเร่งใช้สิทธิโครงการคนละครึ่ง ระยะที่ 5 ก่อนสิ้นสุดโครงการฯ 31 ตุลาคมนี้
นายพรชัย ฐีระเวช ผู้อำนวยการสำนักงานเศรษฐกิจการคลัง ในฐานะโฆษกกระทรวงการคลัง เปิดเผยว่า โครงการคนละครึ่ง ระยะที่ 5 จะสิ้นสุดโครงการในวันที่ 31 ตุลาคม 2565 โดยมีผู้ใช้สิทธิครบวงเงิน 800 บาทแล้ว จำนวน 10.26 ล้านคน หรือคิดเป็นร้อยละ 42.71 ของผู้ใช้สิทธิทั้งหมดและผู้ใช้สิทธิใกล้ครบวงเงินโครงการ 800 บาท จำนวน 10.82 ล้านคน หรือคิดเป็นร้อยละ 45.05 ของผู้ใช้สิทธิทั้งหมด ขอเชิญชวนผู้ที่ยังมีสิทธิคงเหลือ เร่งใช้จ่ายให้ครบวงเงินโครงการภายในระยะเวลาที่กำหนด สำหรับความคืบหน้าการใช้จ่ายโครงการคนละครึ่ง ระยะที่ 5 มียอดใช้จ่ายรวมกว่า 36,022 ล้านบาท แบ่งเป็นเงินที่ประชาชนจ่ายกว่า 18,343 ล้านบาท และรัฐร่วมจ่ายกว่า 17,678 ล้านบาท และมีผู้ประกอบการร้านค้าเข้าร่วมแล้ว 9.70 แสนรายขณะที่โครงการเพิ่มกำลังซื้อให้แก่ผู้มีบัตรสวัสดิการแห่งรัฐ ระยะที่ 5 มียอดใช้จ่ายสะสมกว่า 5,146 ล้านบาท และโครงการเพิ่มกำลังซื้อให้แก่ผู้ที่ต้องการความช่วยเหลือเป็นพิเศษ ระยะที่ 3 มียอดใช้จ่ายสะสมกว่า 388 ล้านบาท รวมทั้ง 3 โครงการ มียอดใช้จ่ายสะสมทั้งสิ้น 41,557 ล้านบาท